L'Eliana assisteix a una reunió del Comissionat Especial per a la Reconstrucció del llit del Túria
14 de març de 2025

L'alcalde de l'Eliana, Salva Torrent, junt amb l'edil de Sostenibilitat Ambiental, Cristina Díaz, i el tècnic de l'àrea, ha participat aquest matí en una reunió amb el Comissionat Especial per a la Reconstrucció i Reparació dels danys provocats per la DANA, liderat per José María Ángel.

La trobada, celebrada a l'Ajuntament de Riba-roja, ha comptat amb la presència del secretari d'Estat de Política Territorial, Arcadi España, la comissària d'aigües de la Confederació Hidrogràfica del Xúquer, Cristina Sola, el secretari autonòmic de Medi Ambient, Raúl Mèrida i el director del Parc Natural del Túria, Antonio Ballester, així com els alcaldes i alcaldesses de municipis afectats pel llit del riu Túria.

Durant la reunió de coordinació, s'ha treballat sobre la urgència d'escometre actuacions conjuntes de neteja i millora en l'entorn i llit del riu. En aquest context, Torrent ha tornat a insistir en la necessitat d'incloure en aquests plans la renaturalització del barranc de Mandor. Encara que aquest afluent no forma part del Parc Natural, la seua recuperació resulta fonamental per a la gestió sostenible del territori i la prevenció de futures catàstrofes.